1 Dikoronika 29 | Beibele Inthaneteng | Phetolelo ya Lefase le Lefsa
1 Dikoronika 29:1-30
29 Bjale kgoši Dafida a botša phuthego+ ka moka a re: “Solomone morwa wa ka, yena yo Modimo a mo kgethilego,+ ke yo mofsa+ e bile o sa tekateka, eupša modiro ke o mogolo; gobane ntlo ye e kgolo ga se ya motho,+ eupša ke ya Jehofa Modimo.
2 Ka matla a ka+ ka moka ke ile ka lokišeletša+ ntlo ya Modimo wa ka gauta+ ya go dira tša gauta, silifera ya go dira tša silifera, koporo ya go dira tša koporo, tšhipi+ ya go dira tša tšhipi le dikota+ tša go dira tša kota; ka lokišeletša le maswika ao a bitšwago onikisi,+ maswika a bewago mabotong ka leraga le thata, maswika a go kgabiša, maswika ka moka a bohlokwa, le maswika a mantši kudu ao a bitšwago alapasetere.
3 Ka ge ke rata+ ntlo ya Modimo wa ka, go sa na le thoto e nngwe ya ka+ e kgethegilego, gauta le silifera; godimo ga tšohle tšeo ke di lokišeditšego ntlo e kgethwa,+ ke neela ntlo ya Modimo wa ka tše di latelago tša tšona:
4 ditalente* tše dikete tše tharo (3 000) tša gauta ya Ofira+ le ditalente tše dikete tše šupago (7 000) tša silifera e sekišitšwego, gore go tle go manegwe maboto a diphapoši tša ntlo yeo;
5 ke neela le tša gauta gore go dirwe dilo tša gauta, le tša silifera gore go dirwe dilo tša silifera, e le gore go dirwe modiro ka moka wo o tlago go dirwa ke diatla tša ditsebi tša mošomo. Ke mang yo a ithaopago go nea Jehofa mpho lehono?”+
6 Gwa ithaopa dikgošana+ tša mašika a botatago tšona,+ dikgošana+ tša meloko ya Isiraele, balaodi ba ba dikete+ le ba ba makgolo+ le balaodi ba mediro+ ya mabapi le kgoši.
7 Bakeng sa modiro wa ntlo ya Modimo wa therešo ba neela gauta ya go bitša ditalente tše dikete tše hlano (5 000), didariki* tše dikete tše lesome (10 000), silifera ya go bitša ditalente tše dikete tše lesome (10 000), koporo ya go bitša ditalente tše dikete tše lesomeseswai (18 000) le tšhipi ya go bitša ditalente tše dikete tše lekgolo (100 000).+
8 Motho le ge e le ofe yo a bego a na le maswika a bohlokwa o be a a neela matlotlong a ntlo ya Jehofa ao a bego a laolwa ke Jehiele+ wa Mogerishone.+
9 Setšhaba sa thabela go ntšha dibego tša sona tša boithaopo, ka gobane se be se neela Jehofa+ dibego tša boithaopo ka pelo e feletšego; kgoši Dafida le yena a thaba kudu.+
10 Ka gona Dafida a reta+ Jehofa pele ga mahlo a phuthego+ ka moka, a re: “Anke wena Jehofa Modimo wa Isiraele+ tatago rena o retwe+ go tloga mehleng ya neng le neng gaešita le go iša mehleng ya neng le neng.
11 Wena Jehofa, bogolo,+ matla,+ botse,+ tlhompho+ le seriti+ ke tša gago; ka gobane dilo ka moka legodimong le lefaseng ke tša gago.+ Mmušo+ ke wa gago, Wena Jehofa, Wena yo a phagamego wa ba hlogo ya dilo ka moka.+
12 Mahumo+ le letago+ di gona ka baka la gago, gomme wena o buša+ se sengwe le se sengwe; seatleng sa gago go na le matla+ le bonatla,+ le gona seatla sa gago se na le bokgoni bja go dira tše kgolo+ le go nea bohle matla.+
13 Bjale wena Modimo wa rena, re a go leboga+ e bile re tumiša+ leina la gago le lebotse.+
14 “Le gona, nna ke mang+ e bile setšhaba sa ka ke eng, moo re kago go ba le matla a go neela dibego tša boithaopo tše di swanago le tše?+ Ka gobane dilo tšohle di tšwa go wena,+ gomme re go neile tšeo di tšwago seatleng sa gago.
15 Gobane re badiiledi pele ga gago le bafaladi+ go etša borakgolokhukhu ba rena ka moka. Matšatši a rena lefaseng+ a etša moriti gomme ga go na kholofelo.
16 Wena Jehofa Modimo wa rena, dilo tše ka moka tše dintši tšeo re di lokišeditšego gore re go agele ntlo bakeng sa leina la gago le lekgethwa, di tšwa seatleng sa gago gomme ka moka ke tša gago.+
17 Wena Modimo wa ka, ke tseba gabotse gore o mohlahlobi wa dipelo+ le gore o thabela go loka.+ Ge e le nna, ke neetše dilo tše ka moka ka pelo ya ka e lokilego, e bile ke thabetše go bona batho ba gago bao ba lego mo ba go neela dibego ka go ithaopa.
18 Wena Jehofa Modimo wa borakgolokhukhu+ ba rena e lego Aborahama, Isaka le Isiraele, anke o gopole se go iša mehleng ya neng le neng gore seo ke tshekamelo ya menagano ya dipelo tša setšhaba sa gago,+ gomme o lebiše dipelo tša sona go wena.+
19 Nea Solomone morwa wa ka pelo e feletšego+ gore a lote ditaelo tša gago,+ dikgopotšo+ tša gago le melao ya gago,+ le gore a dire dilo ka moka a be a age ntlo e kgolo+ yeo ke e lokišeditšego+ dilo.”
20 Dafida a botša phuthego+ ka moka a re: “Retang+ Jehofa Modimo wa lena.” Ke moka phuthego ka moka ya reta Jehofa Modimo wa borakgolokhukhu ba yona, ya inama+ ya ba ya khunama+ pele ga Jehofa le kgoši.
21 Ke moka letšatšing le le latelago leo ba direla Jehofa dihlabelo+ le go neela Jehofa dibego tša go fišwa,+ ba neela dipowana tše sekete (1 000), dikgapa tše sekete (1 000), dikgapana tše sekete (1 000), dibego tša bona tša dino+ le dihlabelo tše ntši kudu bakeng sa Baisiraele+ ka moka.
22 Lona letšatšing leo ba ile ba ja ba ba ba nwa ba le pele ga Jehofa ba thabile kudu;+ ba tsebatša ka lekga la bobedi gore Solomone morwa wa Dafida ke kgoši,+ ke moka ba mo tlotša pele ga Jehofa gore e be moetapele,+ ba ba ba tlotša le Tsadoko+ gore e be moperisita.
23 Solomone a dula sedulong sa bogoši+ sa Jehofa e le kgoši legatong la Dafida tatagwe gomme a atlega.+ Baisiraele ka moka ba be ba mo kwa.
24 Ge e le dikgošana+ ka moka, bagale+ le barwa ka moka ba Kgoši Dafida,+ ba ile ba ikokobeletša Solomone yo e bego e le kgoši.
25 Jehofa a dira gore Solomone e be yo mogolo kudu+ pele ga mahlo a Baisiraele ka moka, a ba a mo apeša seriti se segolo sa bogoši seo se sa kago sa ba gona go kgoši le ge e le efe ya Isiraele ye e bilego gona pele ga gagwe.+
26 Ge e le Dafida morwa wa Jese, yena o bušitše Isiraele ka moka;+
27 matšatši ao a bušitšego Isiraele ka ona e bile nywaga e masomenne.+ Kua Heburone o bušitše nywaga e šupago,+ gomme Jerusalema a buša nywaga e masometharo-tharo.+
28 Mafelelong a hwa a tšofetše,+ a khoše matšatši a bophelo, mahumo+ le letago;+ Solomone morwa wa gagwe a buša legatong la gagwe.+
29 Ge e le ditaba tša kgoši Dafida, tša mathomo le tša mafelelo, tšona di ngwadilwe mantšung a Samuele wa mmoni,+ mantšung a moporofeta Nathane+ le mantšung a Gada+ wa mmoni,
30 gotee le tša bogoši bja gagwe ka moka, tša matla a gagwe le tša mehla+ yeo go yona go fetilego yena, Baisiraele le mebušo ka moka ya dinaga.+
^ “Dariki” ke tšhelete ya gauta ya Peresia.
1 Dikoronika 29